钦定古今图书集成/明伦汇编/宫闱典/第108卷 > 郭表
## 钦定古今图书集成/明伦汇编/宫闱典/第108卷 > 郭表

按《魏志后妃传》：“文德郭皇后，安平广宗人也。祖世长
吏，后少而父永奇之，曰：‘此乃吾女中王也’。遂以女王
为字。早失二亲，丧乱流离，没在铜鞮侯家。太祖为魏
公时，得入东宫。太子即王位，后为夫人。及践阼，为贵
嫔，继为皇后。后蚤丧兄弟，以从兄表继永后，拜奉车
都尉。后外亲刘斐与他国为婚，后闻之，敕曰：‘诸亲戚
嫁娶，自当与乡里门户匹敌者，不得因势彊与他方
人婚也’。”后姊子孟武还乡里，求小妻，后止之。遂敕诸
家曰：“今世妇女少，当配将士，不得因缘取以为妾也。
各宜自慎，无为罚首。”明帝即位，尊后为皇太后，称永
安宫。太和四年，诏封表安阳亭侯，又进爵乡侯，增邑
并前五百户，迁中垒将军，以表子详为骑都尉。其年，
帝追谥太后父永为安阳乡敬侯，母董为都乡君。迁
表昭德将军，加金紫，位特进；表第二子训为骑都尉。
及孟武母卒，欲厚葬，起祠堂，太后止之曰：“自丧乱以
来，坟墓无不发掘，皆由厚葬也。首阳陵可以为法。”青
龙三年，帝进表爵为观津侯，增邑五百，并前千户；迁
详为驸马都尉。四年，追改封永为观津敬侯，世妇董
为堂阳君；追封“谥后兄浮为梁里亭戴侯，都为武城
亭孝侯，成为新乐亭定侯，皆使使者奉策，祠以太牢。”
表薨，子详嗣。又分表爵封详弟述为列侯。详薨，子钊
嗣。〈注〉《魏书》曰：后父永，官至南郡太守，谥敬侯。母姓董
氏，即堂阳君。生三男二女：长男浮，高唐令；次女昱；次
即后。后弟都，弟成。